इतना ही नहीं इस दौरान किसी भी दल या उम्मीदवार का पुतला लेकर चलना या जलाना दंडनीय अपराध है। किसी भूमि, भवन और दीवार पर झंडा बैनर स्वामी की अनुमति के बिना नहीं लगाए जाएंगे। सार्वजनिक संपत्ति पर वाल राइटिंग नहीं की जाएगी और न ही किसी प्रकार की प्रचार सामग्री लगाई जाएगी। साथ ही चुनाव में वाहनाें के इस्तेमाल के लिए जिला प्रशासन से अनुमति लेनी होगी। इस दौरान प्रचार कार्य रात 10 बजे से सुबह 6 बजे तक प्रतिबंधित रहेगा। किसी प्रकार के विज्ञापन आदि जिला प्रशासन की अनुमति के बाद जारी किए जा सकेंगे। चुनाव से संबंधित प्रचार सामग्री के मुख्य पृष्ठ पर प्रकाशक मुद्रक का नाम और पता छपवाना अनिवार्य है। इस दौरान सभा, रैली और जुलूस पहले से अनुमति लेकर ही निकाले जा सकेंगे।